Document ID: /roh_data/filtered/fineweb-2-filterrobots_roh.jsonl.gz/58965

orizont engiadinais, uschigliö adüna uschè serain. Il per e cunter as fet valair eir tar nus e chi so inua cha füssans ieus a finir, scha el, cun sieu spiert conciliand, nun avess do a nossa cuntaisa üna buna vouta, dschand bunariamaing: «Ma mieu cher, in fuonz am pera chi vain fat bger füm per ün pitschen rost. Quist nüvel, chi imnatscha pustüt noss' Engiadin' Ota, am pera dad esser püchöntsch üna tschiera da tschavattins»!»
Vzand ch'eau nu l'inclegiaiva am declaret el lura, cha quist möd da dir, auncha hoz üsito süsom l'Engiadina, deriva dal temp, cur cha noss vegls engiadinais emigraivan a Vnescha a fer ils chalgers, turnand però da sted in patria a güder a fer cul fain. E quista tschiera, gnand regulermaing da prümavaira sü da las planüras lumbardas, eira scu ün mess annunzchand lur vgnüda u retuorn in patria. Ed aunch' hozindi, cha l'emigraziun al ester, pustüt dals tschavattins, ho dalönch inno piglio üna fin, il nom da tschiera u «tscheja dals tschavattins» l'ais resteda.
Cun mieu spiert ün po plaun in la percepziun da tschertas chosas am rendet eau pür zieva quint da l'ironia zuppeda in quista remarcha. Bod ün po offais al dumandet sch'el vöglia manager culs tschavattins u dschains pür culs tschavats a nus, chi essans cunter quistas inovaziuns u als oters, chi voulan fer ir in bovas nossa prüveda chesetta rumauntscha. Riand am det el per resposta, cha que dependa da che punct da vista, chi's guarda la fatschenda e cha davart il sieu nu puderegia guera esser in dubi. Il cuolp eira bain do. Per nun al rester debitur d'ünguotta, nu pudet eau m'artgnair da fer ün cuntercuolp e que ais natürel ch'eau miret sül lö, chi in mieus ögls eira tar el il pü debel.
«Ma cu ais que, mieu cher, cha tü chi uschigliö est fö e flamma per noss antenats e per que ch'els haun presto e s-chaffieu, als dvaintast, scu chi pera in quist cas, infidel. Che crajast tü, cha noss scriptuors e poets defunts, cun nos insmanchabel Zaccaria Palliop a la testa, dschessan, scha els pudessan s'exprimer davart quist' acziun inqualifichabla.» E persvas da'l tucher sül viv, cuntinuet eau: «Cha tü, scu spiritist experimento, nun est auncha gnieu sün l'idea da citer l'ün u l'oter da quists spierts elets e da'l dumander sieu parair, am dun propi da buonder. Che güda tuot vossa scienza miracuhisa, scha ella